CELEX: C2007/042/64
Language: et
Date: 2007-02-24 00:00:00
Title: Kohtuasi T-404/06 P: 22. detsembril 2006 esitatud apellatsioonkaebus Euroopa Ühenduste Avaliku Teenistuse Kohtu 26. oktoobri 2006.  aasta otsuse peale kohtuasjas F-1/05: Landgren versus Euroopa Koolitusfond

24.2.2007   
            
            
               ET
            
            
               Euroopa Liidu Teataja
            
            
               C 42/37
            
         22. detsembril 2006 esitatud apellatsioonkaebus Euroopa Ühenduste Avaliku Teenistuse Kohtu 26. oktoobri 2006. aasta otsuse peale kohtuasjas F-1/05: Landgren versus Euroopa Koolitusfond
   (Kohtuasi T-404/06 P)
   (2007/C 42/64)
   Kohtumenetluse keel: prantsuse
   Pooled
   
      Hageja: Euroopa Koolitusfond (Torino, Itaalia) (esindaja: advokaat G. Vandersanden)
   
      Teine menetluspool: Pia Landgren
   Hageja nõuded
   
               —
            
            
               Tunnistada käesolev apellatsioonkaebus vastuvõetavaks ja põhjendatuks;
            
         
               —
            
            
               selle tagajärjel tühistada apellatsioonkaebuse esemeks olev Avaliku Teenistuse Kohtu 26. oktoobri 2006. aasta otsus kohtuasjas F-1/05: Landgren v. Euroopa Koolitusfond ja seega tunnistada, et 25. juuni 2004. aasta otsus kostja töölepingu lõpetamise kohta on seaduslik ja et puudub igasugune õiguslik alus hüvitise maksmiseks;
            
         
               —
            
            
               mõista käesoleva kohtuastme kohtukulud ning kostja kohtukulud Avaliku Teenistuse Kohtus välja kostjalt.
            
         Väited ja peamised argumendid
   Käesoleva apellatsioonkaebuse raames palutakse tühistada 26. oktoobri 2006. aasta kohtuotsus, millega Avaliku Teenistuse Kohus tühistas Euroopa Koolitusfondi 25. juuni 2004. aasta otsuse lõpetada P. Landgreni kui ajutise teenistuja määramata tähtajaga tööleping ja kutsus pooli üles jõudma kokkuleppele otsuse õigusvastasusest tuleneva kahju rahaliseks hüvitamiseks.
   Nimetatud kohtuotsuse tühistamise toetuseks esitab Euroopa Koolitusfond kaks väidet, millest esimene käsitleb põhjendamiskohustuse ulatuse järgimata jätmist. Apellatsioonkaebuse esitaja väidab, et puudub õiguslik alus kohustamaks kostjat põhjendama ajutise teenistuja töölepingu lõpetamist ja et vastaseks korral rikuks vaidlustatud kohtuotsus Euroopa Ühenduste muude teenistujate teenistustingimuste artiklit 47 (1) ja seda sätet kohaldavat kohtupraktikat. Lisaks väidab apellatsioonkaebuse esitaja, et vaidlustatud kohtuotsus tugineb ekslikult kokkulepetele ja konventsioonidele, mida ei kohaldata institutsiooni ja tema teenistujate vahelistes suhetes. Ta leiab ühtlasi, et vaidlustatud kohtuotsuses on vastuolu ühelt poolt formaalse põhjendamisnõude ja teiselt poolt asjaomasel isikul lepingu lõpetamise otsuse põhjenduste teadmist puudutava seaduslikkuse vahel.
   Teises väites märgib apellatsioonkaebuse esitaja, et vaidlustatud kohtuotsuses on õigusnormi rikutud, kuna esiteks on fakte moonutatud ja teiseks ei ole arvestatud üldise huviga, sest ekslikult on hinnatud neid sisulisi asjaolusid, millest P. Landgreni teavitati ja mis olid lepingu lõpetamise otsuse põhjenduseks.
   
      (1)  Euroopa Ühenduste muude teenistujate teenistustingimused töötati välja nõukogu 29. veebruari 1968. aasta määruses (EMÜ, Euratom, ESTÜ) nr 259/68, millega kehtestatakse Euroopa ühenduste ametnike personalieeskirjad ja Euroopa Ühenduste muude teenistujate teenistustingimused (EÜT L 56, lk 1; ELT eriväljaanne 01/02, lk 5).